Цхьа а, х1умманах а кхетон а ца ийшира, мох санна сиха схьакхечира полковник Семенов. Шен эпсаран духарца вара. Белшаш т1е оьллина 1аьржа верта дара, коьртахь месала куй. Цхьаммо а эр дацара и нохчий вац. Цу сохьта хиира цунна мила ву веанарг: шен меллачохь тасавала меттиг лоьхуш араиккхина Александр Данилович Меньшиковн к1ант хиллера нохчийн дошлошна т1екхаьчнарг. Шен дагахь Хастатовг1еран имени уллохь, дийнахь гучубуьйлуш болу нохчийн кегийрхой кхерор бу ша аьлла веанера иза, шеца ши накъост а валош. Эххар Сергей Даниловича шен дагара хаийтира. Эвтархойн Ахьмад шена чуг1оьртина, цуьнца дуэле ца ваьлча 1ийр вац ша аьлла схьахьедира. Иза вухаваккха а хьаьжира Семенов. Г1уллакх ца хилча, ша шена г1оьнна кхайкхина болу эпсарш схьакхайкхира цо летачийн секунданташ х1иттабан. Нохчашна ца хаьара дуэль бохучу дешан маь1на, амма шиъ вовшахлетий-м хаьара.